Kim Valentin (V), 2025-11-20:
Tak til formanden.
For 8 år siden var jeg borgmester i Gribskov Kommune, og en af de ting, jeg igennem 4 år havde kig på at arbejde med, var jobcenteret.
Hvorfor det?
Jo, fordi jeg fandt ud af, at når man får flere på arbejdsmarkedet eller færre på arbejdsmarkedet og har flere stående på overførselsindkomster, enten dagpenge eller forskellige andre ting, så er det meget, meget svært at flytte på den her kasse, som hedder et jobcenter, uanset hvor mange man sådan set har.
Fordi reglerne er så stive, som de er, er det faktisk ret svært for en kommune at gøre noget som helst ved den, undskyld, jeg siger det, klods om benet, som et jobcenter kan opfattes at være for en borgmester, der gerne vil gøre noget for det enkelte menneske i sin kommune.
For nogle år siden havde vi også snakken i Venstre – det var lige før sidste valg –
og det gav sig udslag i, at vi sidste gang faktisk gik til valg på at nedlægge jobcentrene.
Der er jeg i dag glad for at kunne sige, at vi er nået så langt, at vi nu faktisk er der, hvor vi har en aftale med rigtig mange partier i Folketinget om, at det skal ske, altså at det skal nedlægges på den måde, at vi rent faktisk fjerner et system.
Vi fjerner 30.000 sider lovgivning, som er blevet så kompliceret, at for den enkelte dygtige medarbejder i en kommune – det var det, jeg oplevede; jeg havde masser af dygtige medarbejdere, og hvad kunne jeg sætte dem til ud over kontrolopgaver – opleves det her system ofte som en labyrint.
Man risikerer at fare rundt uden nogen sinde sådan rigtig at finde udgangen, eller man risikerer at bruge alt for lang tid på at finde udgangen i den her labyrint.
Derfor er det rigtige selvfølgelig at afskaffe det her system og det her regime, der hedder et jobcenter.
Hvad er det så rent faktisk, vi er i gang med at gøre her?
Jo, vi laver nogle regler – vi laver ikke et nyt system, men nogle regler – hvor vi frisætter kommunerne.
Vi sætter nogle andre ting i stedet for det system, vi har.
Først og fremmest vil jeg nævne, at det er en værdighed for den enkelte borger, altså at man f.eks. ikke tvinger en borger, der er langt fra arbejdsmarkedet, til at møde op til fire møder om året i en kommune.
Læg mærke til den frihed, som er den anden del, der ligger i den her ordførertale, frihed til at kunne lave det, der virker for den enkelte borger.
Hvor skal den frihed ligge?
Den skal ligge i kommunen.
Så skal man gribe det ansvar som kommune.
Heri ligger der selvfølgelig en risiko for, at der er nogle, der ikke tager det ansvar; det gør der selvfølgelig.
Men det tør vi godt, for det er nogle dygtige mennesker, vi har.
Vi ved, at kommunerne kan motiveres og også selv gerne vil gøre en indsats for den enkelte borger.
Hvad gør vi mere?
Vi lægger en tillid ind i det til, at den enkelte borger også gerne vil arbejde med sig selv.
Og det skal også ske i det her regime, vi nu laver.
Så er der en anden ting, jeg også skal nævne, og det er, at vi finder 2,7 mia. kr.
Det er også en vigtig ingrediens, for de 2,7 mia. kr. kan man putte ned i noget andet, f.eks. i en psykiatriplan.
Så kan man lægge de 2,7 mia. kr. ned i det område, og det er da selvfølgelig vigtigt, at vi finder de penge et andet sted.
Til allersidst vil jeg sige, at det, vi også gør med den her reform, er, at vi laver om på, at man måles på proces.
Vi måler på resultater.
Det er også en god måde at måle kommunerne på, altså at måle på, hvad det rent faktisk er, de gør for den enkelte borger.
Jeg glæder mig til, at vi får taget det her første skridt, og at vi får taget mange andre skridt.
Venstre støtter den her lovgivning, og vi glæder os til at arbejde med den.